NEUVOSTON ASETUS (ETY) N:o 2083/92,

annettu 14 päivänä heinäkuuta 1992,

maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun neuvoston asetuksen (ETY) N:o 2092/91 muuttamisesta

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 43 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

sekä katsoo, että

asetuksen (ETY) N:o 2092/91(4) 11 artiklan 1 kohdassa säädetään, että 23 päivästä heinäkuuta 1992 kolmannesta maasta tuotuja tuotteita voidaan pitää kaupan ainoastaan, jos ne ovat peräisin mainitun asetuksen 14 artiklassa säädettyä menettelyä noudattaen laadittavassa luettelossa olevasta kolmannesta maasta; 11 artiklan 2 kohdassa vahvistetaan ne edellytykset, jotka kolmannen maan on täytettävä tullakseen otetuksi luetteloon,

on käynyt ilmeiseksi, että ei ole mahdollista päättää kolmansien maiden ottamisesta luetteloon edellä mainittuun määräaikaan mennessä, koska kolmannet maat eivät tähän päivään mennessä ole toimittaneet tietoja,

mainitun asetuksen 16 artiklan 3 kohdan toisessa alakohdassa säädetään mahdollisuudesta siirtää 11 artiklan soveltamista myöhemmäksi ainoastaan, jos kolmas maa on jättänyt hakemuksen luetteloon ottamiseksi asetetussa määräajassa,

nämä säännökset voisivat johtaa tuotteiden tuonnin keskeytymiseen, jos kolmas maa ei ole jättänyt riittävän ajoissa hakemusta 11 artiklan 1 kohdan a alakohdassa tarkoitettuun luetteloon ottamiseksi,

tuonnin keskeytymistä kolmansista maista 11 artiklan 2 kohdassa säädetyt edellytykset täyttävien tuotteiden osalta olisi vältettävä, erityisesti koska näitä tuotteita voidaan tarvita yhdistelmätuotteiden valmistamiseksi oikein, ja

sen vuoksi, siihen asti kunnes kolmas maa on otettu 11 artiklan 1 kohdan a alakohdassa tarkoitettuun luetteloon, maahantuojille olisi annettava mahdollisuus saada lupa tuoda kolmansista maista tuotteita, joiden on todettu olevan asetuksessa (ETY) N:o 2092/91,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 2092/91 seuraavasti:

1 Lisätään 11 artiklaan kohta seuraavasti:

"6 a) Poiketen siitä, mitä 1 kohdassa säädetään, jäsenvaltion maahantuoja saa jäsenvaltion toimivaltaisilta viranomaisilta luvan 31 päivään heinäkuuta 1995 asti pitää kaupan kolmansista maista tuotuja tuotteita, joita ei ole 1 kohdan a alakohdassa tarkoitetussa luettelossa, jos maahantuoja toimittaa tuovan jäsenvaltion toimivaltaisille viranomaisille riittävät todisteet siitä, että maahantuodut tuotteet on tuotettu sellaisten tuotantoa koskevien vaatimusten mukaisesti, jotka vastaavat 6 ja 7 artiklassa säädettyjä tuotantoa koskevia vaatimuksia ja että niihin on sovellettu 8 ja 9 artiklassa tarkoitettuja tarkastustoimenpiteitä vastaavia yhtä tehokkaita tarkastustoimenpiteitä ja että näitä tarkastustoimenpiteitä sovelletaan jatkuvasti ja tehokkaasti.

Edellä tarkoitettu lupa on voimassa ainoastaan niin kauan kuin edellä tarkoitettujen edellytysten voidaan todeta täyttyvän. Sen voimassaoloaika päättyy, kun kolmas maa otetaan 1 kohdan a alakohdassa tarkoitettuun luetteloon.

b) Kun jäsenvaltio on saanut maahantuojalta riittävät todisteet, sen on ilmoitettava viipymättä komissiolle ja muille jäsenvaltioille kolmas maa, josta tuotteita tuodaan, ja toimitettava yksityiskohtaiset tiedot tuotanto- ja tarkastussäännöistä ja takeet siitä, että niitä sovelletaan jatkuvasti ja tehokkaasti.

c) Jäsenvaltion pyynnöstä tai komission aloitteesta asia saatetaan 14 artiklassa tarkoitetun komitean tutkittavaksi. Jos tässä tutkimuksessa todetaan, että maahantuotuja tuotteita ei ole tuotettu vastaavien tuotantovaatimusten ja/tai tehokkuudeltaan vastaavien tarkastussääntöjen mukaisesti, komissio kehottaa jäsenvaltiota, joka on antanut luvan, peruuttamaan sen. Kyseisen tuonnin kieltämisestä ja siitä, että tuonnin jatkaminen riippuu tiettyjen tuonnin edellytysten muuttamisesta asetetussa määräajassa, voidaan päättää 14 artiklassa säädettyä menettelyä noudattaen.

d) Edellä b kohdassa tarkoitettua ilmoitusta ei tarvita, jos se koskee yksityiskohtaisia tuotanto- ja tarkastussääntöjä, joista joku toinen jäsenvaltio on jo ilmoittanut b kohdan mukaisesti, ellei toimiteta olennaisia uusia todisteita, joiden perusteella c kohdassa tarkoitettu tutkimus ja päätös olisi käsiteltävä uudelleen.

Komissio tarkastelee uudelleen ennen 31 päivää heinäkuuta 1 kohdan säännöksiä ja tekee aiheelliset ehdotukset niiden muuttamiseksi."

2 Korvataan 16 artiklan 3 kohdan ensimmäinen alakohta seuraavasti:

"3 Edellä 5 artiklaa, 8 artiklan 1 kohtaa ja 11 artiklan 1 kohtaa sovelletaan 1 päivästä tammikuuta 1993."

3 Korvataan 5 artiklan 9 kohdassa ja 10 artiklan 7 kohdassa tarkoitetut päivämäärät päivämäärällä 31 päivää heinäkuuta 1994.

2 artikla

Tämä asetus tulee voimaan päivänä, jona se julkaistaan Euroopan yhteisön virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 14 päivänä heinäkuuta 1992.

Neuvoston puolesta

Puheenjohtaja

J. GUMMER

(1) EYVL N:o C 74, 25.3.1992, s. 9

(2) Lausunto annettu 10 päivänä heinäkuuta 1992.

(3) Lausunto annettu 26 päivänä toukokuuta 1992.

(4) EYVL N:o L 198, 22.7.1991, s. 1